በመዲናዋ «ላዳ» ታክሲዎች ነጻ የትራንስፖርት አገልግሎት   እየሰጡ ነው
አዲስ አበባ:- በመዲናዋ በተለይ በሥራ መግቢያና መውጫ ሰዓት በሚፈጠር የትራንስፖርት መጨናነቅ ህብረተሰቡ ለኮሮና ቫይረስ ተጋላጭ እንዳይሆን ላዳ ታክሲዎች ነፃ የትራንስፖርት አገልግሎት መስጠት መጀመራቸውን የታክሲ ማህበራት ገለጹ። 
በአዲስ ከተማ ክፍለ ከተማ የታክሲ ማህበራት ተወካይ አቶ አለማየው መልኬ በተለይ ለአዲስ ዘመን ጋዜጣ እንደገለጹት፤ በመዲናዋ በተለይ በሥራ መግቢያና መውጫ ሰዓት በሚፈጠር የትራንስፖርት መጨናነቅ ህብረተሰቡ ለኮሮና ቫይረስ ተጋላጭ እንዳይሆን ከ184 በላይ የላዳ ታክሲ ማህበራት በተቀናጀና በተደራጀ መልኩ ከመጋቢት 15 ቀን 2012 ዓ.ም ጀምሮ ለህብረተሰቡ ነፃ የትራንስፖርት አገልግሎት በመስጠት ላይ ይገኛሉ። 
እንደርሳቸው ማብራሪያ፤ መንግሥት የኮሮና ቫይረስ ስርጭትን ለመግታት ያወጣውን አዋጅ ተከትሎ የብዙኃን ትራንስፖርት ሰጭ ተሽከርካሪዎችና ታክሲዎች መጫን ካለባቸው የመጫን አቅም በግማሽ ስለሚጭኑ፤ የሰው ፍሰትና የትራንስፖርት አቅርቦቱ አልተመጣጠነም። 
በዚህም በተለይ በመዲናዋ በሥራ መግቢያና መውጫ ስዓት በየፌርማታዎቹ ረጃጅም ሰልፎች ይስተዋላሉ። ሰውም በወቅቱ ወደ ሥራ ቦታው ለመድረስ አካላዊ እርቀት የሚባለውን ነገር ዘንግቶ ትራንስፖርት ለመያዝ ይጋፋል፣ ይሻማል። 
ይህም ማህበረሰቡን በእጅጉ ለቫይረሱ ተጋላጭ የሚያደርገው በመሆኑ፤ የታክሲ ማህበራቶቹ ከአዲስ አበባ ትራንስፖርት ቢሮ ጋር በመቀናጀት በተለይ ጠዋትና ማታ በከተማዋ የሚስተዋለውን የትራንስፖርት መጨናነቅ ለመቅረፍ በተቀናጀና በተደራጀ መልኩ ከመጋቢት 15 ቀን 2012 ዓ.ም ጀምሮ የላዳ ታክሲዎች በነፃ የትራንስፖርት አገልግሎት መስጠት መጀመራቸውን ተናግረዋል። 
በጎ አድራጎቱ አስቸኳይ ጊዜ አዋጁ ተነስቶ ተሽከርካሪዎች ሙሉ ለሙሉ ወደ መጫን አቅማቸው እስኪመለሱ ድረስ እንደሚቀጥል አቶ አለማየሁ ጠቁመው፤ ከላይ በተጠቀሰው ቀን ብቻ የትራንስፖርት ተደራሽነት ክፍተት ባለባቸውና ረጃጅም ሰልፎች በተስተዋሉባቸው በአራዳ፣ ጉለሌና አዲስ ከተማ ክፍለ ከተማ በሚገኙ የተለያዩ ፌርማታዎች 940 የላዳ ታክሲዎችን በማሰማራት በቀን ከ3ሺ 760 በላይ ሰዎችን በደርሶ መልስ ብቻ ማጓጓዝ መቻሉን ገልጸዋል። 
ቀደም ሲል የተለያዩ የታክሲ ማህበር አባላት በተናጠል የበጎ አድራጎት ተግባሩን ሲከውኑ እንደነበር ገልጸው፤ 184 የላዳ ታክሲ ማህበር ሰብሳቢዎች ለህብረተሰቡ በተናጥል የሚሰጠው ነፃ የትራንስፖርት አገልግሎት ተደራሽነቱ ያንያህል አመርቂ አለመሆኑን ቁጭ ብለው ገምግመው መግባባት ላይ በመደረሱ፤ አሁን ላይ የእያንዳንዱ ታክሲ ማህበራት አባላት ያለማንም አስገዳጅነት በገዛ መልካም ፈቃዳቸው በጋራ በተቀናጀና በተናበበ መልኩ በከተማዋ በሥራ መግቢያና መውጫ ስዓት ነፃ የትራንስፖርት አገልግሎት እየሰጡ እንደሚገኙ አመልክተዋል። ነፃ የትራንስፖርት አገልግሎት የሚሰጡትም ታክሲዎች በነፃ አገልግሎት በመስጠት ላይ እንደሚገኙ የሚገልጽ ማስታወቂያ ለጥፈው እንደሚንቀሳቀሱ አስተባባሪዎቹ ገልጸዋል። 
የላዳ ታክሲዎቹ በሚሰጡት የነፃ አገልግሎት የተገለገሉ ተሳፋሪዎች እንደተናገሩትም የላዳ ታክሲዎች የኮሮና ቫይረስ ስርጭትን ለመግታት እያደረጉ ያለው ጥረት የሚያስገርምና ድርጊታቸውም ለሌሎችም አካላት ትልቅ ምሳሌ የሚሆን ነው። 
ከእንቁላል ፋብሪካ እስከ ፒያሳ ድረስ ነፃ የትራንስፖርት አገልግሎት ማግኘቱን የነገረን ወጣት ኑረዲን አህመድ የላዳ ታክሲዎቹ ያለማንም ገፋፊነት ሰዎችን በነፃ ለማሳፈር እና ከኮሮና ቫይረስ ለመጠበቅ እያደረጉት ያለውን በጎ ሥራ ሁልጊዜም ሲያስታውሰው እንደሚኖር ገልጾልናል።
 አዲስ ዘመን ሚያዝያ 17/2012 ሶሎሞን በየነ